App Ribadesella | Asturias yn Gymraeg
Cyhoeddwyd gan: cathasturias | Tachwedd 26, 2011
App Ribadesella
Swyddog twristiaeth oedd arweinydd cyngor Ribadesella cyn iddi fentro i fyd gwleidyddiaeth, ac mae ôl y hen alwad ar ei blaenoriaethau presennol. Y gwir yw taw dyma’r diwydiant mwyaf o lawer iawn cyhyd ag y mae ennill bywoliaeth yn y dref a’r ardal yn y cwestiwn, ac os am ei ddatblygu bydd rhaid gwneud rhywbeth i ymestyn y tymor y tu fâs i ddeufis yr haf ac wythnos y Pasg.
Ribadesella, Hydref ffoto:cathasturias
Dyma mynd ati felly i ofyn i’r twristiaid beth oedd yn plesio a pha broblemau oedd ganddynt. Doedden nhw ddim yn gofyn barn y bobl hynny sy’n dod am fis bob blwyddyn i’w tŷ haf, ond y rhai sy’n aros mewn gwesty, casa rural (gwely a brecwast yn un o’r pentrefi gwledig) neu faes pebyll/carafanau. Ac roedd yr atebion yn eglur: ie i’r lle, y bwyd, pethau i’w gwneud – hyd yn oed y pris. Na, i’r arwyddion a thrafnidiaeth gyhoeddus.
Does dim llawer y medrith maeres Ribadesella ei gyflawni ynglŷn â bysus a threnau: nid y hi sy’n llunio’r amserlenni (ac o’u darllen yn fanwl mae’n amlwg nad yw cwmniau heol a rheilffordd yn siarad â’i gilydd, achos dydyn nhw braidd byth yn cyd-rhedeg). Ond mae hi’n gallu gwella arwyddion y dref, ac yn fwy na hynny, mae hi a’i chriw wrthi’n datblygu app Ribadesella fydd yn tywys ymwelwyr o gwmpas y dref drwy eu ffôn. Dim dyddiad eto, ond gobeithio y bydd yn barod erbyn dechrau’r haf nesaf.
Cofnodwyd yn Asturias, cymdeithas | Tagiau: gwyliau, Ribadesella, trafnidiaeth, ymwelwyr
« Torri, Trethi, Teledu
Sul Tawel »
Falch o glywed bod rhywbeth yn cael ei wneud er mwyn codi ymwybyddiaeth o Astwrias, rhan arbennig o’r byd. Yw’r hen AVE yn dal i fynd dim ond cwpl o weithiau’r dydd? Cofiaf ddal hwnnw o Gijon i Aviles ryw wyth mlynedd yn ol.
By: eldegales on Tachwedd 27, 2011
y FEVE rwyt ti’n ei feddwl? Ydy ac yn mynd yr holl ffordd i Santander ar hyd yr arfordir – ond yn araf iawn. Y trên cyflym iawn yw’r AVE, a dyw hwnnw ddim wedi cyrraedd Asturias o gwbl eto.
By: cathasturias on Tachwedd 27, 2011
Sori fi wnaeth drysu! Mae’n sbel ers i mi fod nol i Astwrias, gobeithio ca’i gyfle rywbryd dros yr haf. Mae’n drueni nad yw’r trenau cyflym wedi cyrraedd eto, Wi’n cofio’r teithiau gweddol hir lawr i Madrid ar yr Alsa. Mae’n debyg bydd yn rhaid gwneud yr un siwrnai hir eto y flwyddyn nesaf!
By: eldegales on Rhagfyr 3, 2011